”Åben kassen, det er et fucking røveri, giv mig pengene”. Nogenlunde sådan lød det ifølge tiltalen i en butik i Aalborg fredag 15. november 2019, da en mand indfandt sig i butikken og krævede penge. Han fik 2.321 kroner med sig. Manden er tiltalt for at have begået endnu et røveri blot få timer senere samme dag. Her var den 38-årige inde i en forretning i Nørresundby, hvor han havde forsynet sig med to flasker shampoo, et bloklys, et fyrfadslighter og en pakke kondomer til en samlet værdi af 93 kroner. Manden var blevet spottet af en butiksdetektiv, som ville stoppe den 38-årige, men den 38-årige gav detektiven flere skub og løb ud af butikken med de ubetalte varer. Ifølge anklageskriftet vendte den 38-årige kort efter tilbage, hvor han ifølge tiltalen gav butiksdetektiven endnu et kraftigt skub eller slag på overkroppen med begge hænder. Det fremgår ikke af sagens oplysninger, hvordan den 38-årige forholder sig til anklagerne, før retssagen begynder.

Opsummering:
En 38-årig mand fra Svenstrup står blandt andet over for en tiltale for to røverier, når han torsdag skal møde i retten i Aalborg.